
	[bookmark: nev]CSIKOS CSABA
csikosc1997@gmail.com
általános orvos
Osztatlan, 11. félév
Debreceni Egyetem
Általános Orvostudományi Kar
	
[bookmark: _GoBack]






Témavezetők:
	Dr. Garai Ildikó
egyetemi docens, DE ÁOK

	Dr. Trencsényi György
egyetemi docens, DE ÁOK




Mangán-52 izotóp jelölt bevacizumab radiofarmakonok in vivo preklinikai vizsgálata PET/MRI-vel

Háttér: Az előrehaladott stádiumú méhnyakrák kezelésére célzott terápiaként alkalmazzák a VEGF-A ellenes monoklonális ellenanyagot, a bevacizumabot. Jelenleg nem áll rendelkezésünkre biomarker a terápia hatásosságának előrejelzésére, illetve a terápiával szembeni rezisztencia kialakulásának monitorozására. Pozitron-emissziós izotóppal jelölt target specifikus antitestek (immuno-PET) használata noninvazív, lokalizált, kvantitatív információt nyújthat a target molekula expressziójáról és a gyógyszer kötődésének mértékéről. Az immunglobulinok keringésben töltött ideje hosszú, ezért izotóppal történő konjugációjukra a hosszabb felezési idejű radioaktív fémionok a legalkalmasabbak. A konjugáció megvalósításához kelátorokra van szükség, hiszen a fémionok nem képesek direkt kötődéssel kapcsolódni az ellenanyagokhoz.
Célkitűzés: Célul tűztük ki, hogy megvizsgáljuk 52Mn-jelölt bevacizumab eloszlását KB-3-1 VEGF-A szekretáló humán cervixcarcinoma sejtekkel injektált CB17 SCID immundeficiens egerekben egy konvencionális kelátort (DOTAGA), valamint egy új kelátort (BPPA) összehasonlítva.
Módszerek: Az egerek hátába 150 μL szuszpenzióban 5x10^6 VEGF-A szekretáló tumorsejt szubkután injektálása történt. A tumornövekedési idő 11 nap volt. Leképezés során 10 MBq [52Mn]Mn-DOTAGA-bevacizumab, illetve [52Mn]Mn-BPPA-bevacizumab intravénás beadását követően PET/MRI leképezést végeztünk 7 időpontban (4 óra, illetve 1, 2, 3, 5, 7, 10 nap elteltével). Az aktivitás jellemzése 3 mm átmérőjű VOI-ban és ROI-ban mért SUVmean értékekkel valósult meg. Értékelés során elemeztük a radiofarmakonok szervekben való időbeli eloszlását, vizsgáltuk a tumor aktivitás felvételét háttérszervek aktivitásához viszonyítva. Egészséges egerekben vizsgáltuk a 52MnCl2, a [52Mn]Mn-DOTAGA és a [52Mn]Mn-BPPA farmakokinetikáját is.
Eredmények: A 52Mn-kelátor komplexek gyors kiürülésének köszönhetően ezen farmakonok csak alacsony aktivitást mutattak már a kezdeti időpontban. A 52MnCl2 esetében ennél kevésbé gyors, a jelölt antitestek vizsgálatakor pedig még lassabb exkréciót tapasztaltunk. A [52Mn]Mn-BPPA-bevacizumab felvétele a tumorban magasabb és hosszabban tartó maximumot ért el, mint a [52Mn]Mn-DOTAGA-bevacizumab. A tumor-háttér halmozás aránya kedvezőbb volt az új kelátor esetében.
Következtetés: Az új, BPPA kelátorral történő antitest jelölés során jobb képminőséget tudunk elérni, mint a DOTAGA kelálással, így az előbbi alkalmasabb trészer lehet a bevacizumab in vivo szervi eloszlásának vizsgálatára.



